45: גויאבה, מנגו ושאר ירקות - TheMarker Cafe
TheMarker Cafeקציר מליםהוזה מלים45: גויאבה, מנגו ושאר ירקות
0 תגובות יום שני, 16/2/09, 18:50
י"ט בשבט התשס"ט 13.2.09
גם יום ששי וגם ה-13 בחודש, רצוי להזהר. מזל שמחר יום האהבה. מאחלת לכולם סוף שבוע של הרבה אהבה, כדברי הסיסמא הנכונה: עשו אהבה ולא מלחמה!
כל חיי התנהלו על בסיס המידע שהעולם נחלק לשניים: לאלה האוהבים גויאבה ומתעבים מנגו ולאחרים, המכורים לְמנגו ואינם מסוגלים להריח את ריחה הֶענוג והסקסי של הגויאבה. שנים על גבי שנים נאלצתי לאכול גויאבה בְּצֵל השולחן בגינה ולא לַהביאה פנימה, פן יתעלפו לי בני הבית מחמת ארומתה. חז"לנו אמרו: "על טעם ועל ריח אין להתווכח" ואני בהחלט מסכימה איתם, היות וַחֲסידות הגויאבה שונות מאלו של המנגו. שנים על גבי שנים היה לי את מבחן הגויאבה: דחיתי על הסף צל של התקרבות אל אשה שאהבה מנגו. מספיק בעיות יש לנו בחיים ולא מצאתי טעם להוסיף עוד אחת. לא אויתי לכפות על אף אחת שאיפה פסיבית של הפרי האהוב עלי. וכמובן גם להפך: לא שאפתי להכנס לריבים מובטחים מראש עם מי שתשתוקק להזינני מן המנגו ה... הזה. נא להבין נכונה: אין לי בעיה עם מי שאוכלת מנגו, גם לא עם הפרי עצמו, אלא שאינני רוצה להתעמת עם הסוגיה.
בכל אופן, לא הייתי מטריחה את המאזינות והמאזינים בנוגע לזאת, לולא הופתעתי השבוע לגלות שיש מישהי שאוהבת את שני הפירות הללו ואין לה בעיה עם הריח של הגויאבה שאני אוכלת! וואלה!!! לא הפתעה נעימה? אני שוקלת בחיוב לאמץ את הלה אל חיקי ואל שאר אֵברַי
אגב, שנים היה לי עץ גויאבה בחצר, עד שזה נתן פירותיו לפני שנתיים והתגלה כי הוא למעשה מנגו. מה שקרה הוא, ששלחתי את האפס לקנות עץ גויאבה והלה חזר עם מה שחזר. נו, אפס... מה יש להוסיף?
אביב היקר, ודאי תשאל את עצמך ואותי הכיצד מתקשר הדבר למה שהתרחש השבוע אצלנו, בישראל, עם הבחירות ושאר הירקות...
יש לי הרבה מאוד לומר על מה שקרה, אך אסתפק במשפט אחד, לפני שתגיד לי שהזמן קצר וַעלינו לסיים: מכל הסמטוחה שנוצרה בעקבות אדישות העם לַעתיד המדינה, אני מאחלת לכולנו להצליח לחיות בשלום זו עם זו, זה עם זה וכן הלאה. וגרו גויאבה ומנגו זו לצד זו ובאה לציונה גאולה.
1. מילון פתגמים בעברית
2. אנציקלופדיה יהודית
3. כתבה על אביב רוס והתכנית